
Ny mpanoratra 


Solofo-Antenaina Mahandrimanana na nohafoheziny koa hoe S.A.M no so- 
lon'anarana nentin'i Jean Jacques RABEMILA teo amin'ny tanin-tsorany. 


Teraka tao Ambohibeloma (Arivonimamo) tamin'ny taona 1919 izy. Nodi- 
mandry ny 25 Jona 1997. 


Fa izy dia nianatra tamin'ny sekoly ambaratonga fanabeazana fototra tao 
an-toerana, nanohy teny amin'ny Lycée Gallieni Andohalo, ary nitozo tao 
amin'ny Ecole Supérieure de Médecine tao Befelatanana izay nivoahany ho 
mpitsabo ny taona 1947. 


Teny ambanivohitra no niainany betsaka ny androm-pahazazany. Hisy ho 
hita taratra amin'ny bokiny izany taty aoriana: 


Valiha Mamatonalina 


Misy irony fotoana sy toerana ary toe-javatra ifandraisan'ny olombelona 
akaiky kokoa amin'ny zavaboary, na farafaharatsiny mampiditra na misin- 
tona azy kokoa hianoka ao, hiato kely, hangina sy hitony variraiventy, han- 
dalina... Toa henika poezia ara-boajanahary ireny kihondalana ireny. 


Ary dia fihaonan'izany fotoana, toerana, toe-javatra mampiombona anaty 
sy ivelany amin'ny tontolo manodidin-Janahary izany ity "Valiha Mamato- 
nalina" ity. 


Eny fa na dia ny anaran'ny boky tokoa aza dia fifanenana manokan'ny 
voatr'olombelona kalo sy voajanahary loko : ny valiha sy ny mamatonalina 
! Teo sy tamin'izay... no teraka ity hiran'i Solofo-Antenaina Mahandrima- 
nana ity. Teo sy tamin'izany... no nanononan'ny poeta ireto kalon'ny tsiahy, 
ny fitiavana, ny fenitra, ny sitraka aman-telina, ny masoandro amam-bolana, 
ny fahamboniana aman-katsaran-tarehy mahatsiriritra sy soa fianatra ao 
amin'ny toetran-javaboary isan-karazany, ny hatsorana, ny tsetra, etsetra. 


Izao fanontana fanindroany ny boky izao, taona maro aty aorian'ny na- 
nontana azy voalohany (1949), dia refesina ho finiavan'ny taranaky ny 
mpanoratra hitahiry sy hampipaka indray ny akon'ireny bitsiky ny "mpanofy 
matihanina" sy "tia" ireny ho an'ny "tiana" ho soa, ho an'ny tiana hahomby, 
ho an'ny iriana hampiara-betso na ny tera-kira avy amin'izany rahateo... 
Koa telina etoana ho azy ireo mbola miezaka mamelo-mason-kasina ana- 
trehan'ny kolon-tsoratra sy kolontsaim-boky ho fanabeazana ny ankizy sy 
ny tanora malagasy! 


Manandiit y ny sokajin-taona rehetra avy ireo tononkalo telopolo isa ma- 
hery, sy dimampolo am-pejy mafonja, sady mipaika malefaka isanisany no 
mirodom-peo miaraka mambabo sofina sy fo sy fanahy sy saina, raketin'ity 
amboara ity. Ary tahaka ny an'ireo poeta andrarezina indray nihira tamin'i 
Jean Jacques Rabemila, dia azo lazaina fa tsantan'ny vanim-potoana re- 
hetra izay voasorany. 


Ny "Fahiny fahazaza, raha tany ambanivohitra 

miara-mikarenjy amin'ny fody sy sorohitra..." (pejy 61), ohatra, dia anisany 
tafiditra anaty fitaizam-pitadidiana sy fikoloan-teny reny (tsianjery) eo 
amin'ny mpianatra dieny eny amin'ny kilasy ambaratonga fototra. Maro 
ireo tononkalo avy amin'ity boky ity no voatsonga any anaty boky fampia- 
narana tahaka ny "Ny Voary", ny "Fary Mamy", sns. 


Raha izay fotsiny aza no tsipihina, dia tombony ho an'ny ray aman-dreny 
manabe, ny fampandrosoana an-trano ity Valiha Mamatonalina izay efa 
loharano nanovozana hatry ny ela ity. Tsy mifetra amin'ny Teny sy taranja 
Malagasy fotsiny ihany tsy akory ny asasoratra toy itony fa mivelatra sy 
mampivelatra indrindra koa amin'ny mahaolona manontolo, miitatra amin'ny 
fijery "izao tontolo izao manodidina" mba hananana fitsipi-pitondran-tena 
tsara faka ao anaty. Fa mandray anjara amin'ny mahaolona sy ny fanajana 
ny hasiny ny poezia. 


Homarihina kely fa notazonina araka ny filaharany tao amin'ny fanontana 
voalohany ihany ny filaharan'ireo tononkalo amin'ity manaraka ity. Nota- 
zonina tahaka izany koa ny fanoratra ny teny "hianao", satria tsy fanova 
rahateo ny vanim-potoana nanoratan'ny poeta azy na oviana na oviana. 


Ny indro kely amin'ny "fiainana ireo tononkalo" sasany ato: nohon'ny faha- 
simban'ny tontolo iainana izay tsy azon'ny poezia notahirizina afa-tsy ao 
anatiny amin'ny alalan'ny voan-teniny sy voateniny, dia maromaro amin'ireo 
zavamaniry sy biby ary vorona voatanisan'i S.A.M no lany tarangana na 
tsy fantatry ny maro loatra intsony ankehitriny. Ka maninona moa raha "tra- 
nom-bakoka an-kalo" koa aza no isokajiana ity boky ity? 


Mari-tampona itazanana ny rakitry ny "ela", sy toerana mamy iverenana 
itsidihana indray izay fahizay nodiavin'ny mpamaky mifandimbin'ny vanim- 
potoany avy ny Valiha Mamatonalina. 


Soava mitsidika ity tranon-kira ity ianao! Mamakia finaritra tompoko! 


Docteur RABENIRINA Joseph & NATIORANOMENA Narda 
Antananarivo, Jona 2016 

E IMN aA mamatonalina 


Ho an'ny mpamaky 


Izaho anie mpamaky no taola-miefitrefitra, 
ianareo mpitsetsitra; 

ny hariharin-taolana lasako avokoa, 

fa anareo ny soa. 


Harena, tsy ananana 

voahangy, vatosoa, izany tsy an-tanana, 

ny resaka, ny arira, ny tafa, ny fitiavana, 

ireo no ananam-be ka entiko ho an'ny havana. 


S.A.M (Solofo Antenaina-Mahandrimanana) 
Befandriana-Avaratra, Aprily 19 49 

Valiha mamatonalina --------------------------------------------καε 


Fahatsiarovako an'i Dada 


llaina dia ilaina, 
mba hampisy ny maraina 

ny ali-maizimpito mikitroka aok'izany 
manarona ny tany. 


Ny alona sy ny onja, 
atambo sady loza, 

no hery izay mamboatra ho fatratra tokoa 
ny akoram-batosoa. 


Raha ritra ny kamory, 
tsy lasana aiza akory, 

ny rano 'zay nisintona nampandro 'reo ampanga 
fa lasa raho-manga. 


Raha maina sy malazo 
ny felam-boninkazo, 

tsy mihintsana amin'ny tany ny fofony sy hanitra 
fa mickatra any an-danitra. 


Tsy maty akory izy, o! tsy misy izany! 
Fa taminy ny tany 

dia zavon'ny maraina hirotsaka hisava 
ny lalan'ny mazava. 


Tsy maty akory izy, o! tsy misy izany! 
Fa taminy, ny tany, 

tetezana miampita tsy maintsy nolalovana 
handao ny fahalovana. 

Valiha mamatonalina 


Tsy maty akory izy, o! tsy misy izany! 
Fa taminy, ny tany, 

dia lalan-tora-tady ho amin'ny fitsaharana 
feno fahasambarana. 


Tsy maty akory izy, o! tsy misy izany! 
Fa taminy, ny tany, 

dia tohatra nanohy ny fiainany amin'ny lanitra 
sy tamin'Andriamanitra.. 


Tsy maty akory izy, o! tsy misy izany! 
Fa taminy, ny tany, 
dia elatra nanidinana nentiny nifindra 


ho amin'ny tsara indrindra. 


Ambohitrimanjaka, jona 1946 

Valiha mamatonalina 


Ranomandry 


Raha mbola mangatsiaka, miendri-batolampy 

ny ranomandry mafy mandrakotra ireo ony, 

kinanjo, hay! masoandro mihiratra dia ampy 
hamaky tsisy intsony. 


Fa miaraka amin'izay dia io mitresaka izy, 
miempo sy mitsonika, ary mampiseho 


ny rano norakofany lalim-be izaitsizy 
tsy hita maso teo. 


Ny volana, ny taona dia ranomandry ihany! 

Fa zava-tsy toa inona dia mety mampifoha, 

mamelona ao an-tsaina hihiratra aok'izany 
ny lasana taloha... 


1939 

Ell ——————— Valiha mamatonalina 


Voninkazo 


« Un souvenir heureux est peut-étre sur terre 
plus vrai que le bonheur. » 


Alfred de MUSSET 


Indray maraina ihany irony voninkazo 

dia matroka tarehy, milofika, malazo... 
Kanefa na izany, ny felany makiana 
mandefa fofo-manitra mbola mahaliana. 
Tahaka izany koa ny fifaliana an-tany: 
mihelina dia lasa, fa voninkazo ihany, 

malia sy mora rava, kanefa koa mamela 
O! zavatra ankiray mahery nohon' ny ela: 
tsy inona tsy akory fa ny tsiahy izany, 

‘lay hanitry ny lasa ‘zay mbola mamy ihany. 


1939 


Valiha mamatonalina ἲἷτἷἲτπππππτππππξὭ-------------- 


Mamirapirata... 


(Imité de JANE TAYLOR) 


Mamirapirata, ry kintana irony, 
fanilo mihantona ambonin'ny tany, 
toa volafotsy eny an-danitra ambony. 
Mba vaka tokoa izany tenako izany! 


Ny andro mazava rehefa misoka, 

ka mainty ny tany, toa lohasaha lalina, 
ry kintana, hianao dia mamiratra kosa 
mamirapirata e! tontolo alina. 


Hianao no mitarika ireo mpivahiny 

'zay faly Sy ravo, misaotsaotra ery 

Fa raha tsy hianao dia tsy tody ny diany, 
hianao no mamiratra tazana ety. 


Ny lanitra manga no ihantonanao. 
Matetika anefa mangala-pijery 

ny trano fandriana manginako hianao. 
Mamirapirata, ry kintana kely. 


1938 | 

Valiha mamatonalina 
Paiso ririnina 


"Et je m'en vais 

Au vent mauvais 

Qui m 'emporte 

De cà, de là, 

Pareil à la 

Feuille morte. » P. VERLAINE 


«Une lyre, ...un instrument chéri, ... qu'on serre sur son caur, 
qui palpite avec vous, qu'on éléve au-dessus des flots au sein du 
naufrage, qu'on emporte de l'incendie comme un trésor... ...» 

SAINTE-BEUVE 


Ririnina ny andro, ka ringitra 'ty paiso. 

Dia lavitra tokoa ny fotoana nahamaitso! 

Hatsiaka sy fanala no sisa izao mamely 
an'ity paiso kely! 


Ny raviny nihintsana nandeha tsirairay; 

ny tahony madinika dia nihamaina indray. 

Ny voronkely soa mpikalo, mpihirahira. 
nandositra an-dakira. 


Hoatsiaka sy fanala no sisa izao mianjady. 

Kinanjo lahy ny tahony 'zay mangadihady 

mirako-bonifanjo botsiaka mahavariana. 
Toa feno fifaliana. 


Ny ao am-poko ao mamirifiry koa 

sy mamanala mafy, ririnina tokoa. 

Ny fikasako maro nandrobona fahiny 
O! Maina ankehitriny. 

Valiha mamatonalina 


'Zay hany fifaliana dia lasana sy niely. 

Hatsiaka sy fanala no sisa izao mamely; 

ny foko anie ka ngoly! ... Anefa na izany, 
izaho hihira ihany. 


1941 


EÁ Valiha mamatonalina 
Faingàna 
“Soyons deux! Tout nous convie 
A nous aimer jusqu 'au soir. 


N'ayons à deux qu'une vie ! 
N'ayons à deux qu'un espoir ! » V. HUGO 


Faingàna ka midira, 
ka hikaloy hira 
malefaka sy mamy 
izany izaho izany. 
Ny andro he! hariva; 
Ny alina madiva. 
Ny rivotra injany 
miserana any ho any, 
mitsoka moramora 
ka tena manakora 
ny foko 'zay tomany. 


ka ikaloy hira 
malefaka sy mamy 
izany izaho izany. 

Ny tanako fihino 

O! Tiako ny hanadino 
izao tontolo izao. 
Ataovy ny hiranao, 
dia hira tena mamy 
malefaka aoka izany 
ho henoko eto izao. 


Faingàna ka midira 

Valiha mamatonalina M gU MD T 


Ny tanako fihino 

Ny tavako banjino 
Irony hira mamy 
malefaka aok'izany 
izay fanaon'ny reny, 
ireny hira ireny 

no avereno indray. 
Agamba mba hanony 
ny foko tsy mitony 

ny lasa fahizay. 


1946 


Valiha mamatonalina 


Ny jamba 


"Ils traversent... ... le noir illimité... 
Que cherchent-ils au ciel tous ces aveugles ? » 
Ch. BAUDELAIRE 


Ny vorona ao an'ala mihira lalandava, 
mihira sy mifaly mahita ny mazava; 

ny osy mikarenjy an-tsefatsefa-bato, 
mifalihavanja foana, mivikina tsy miato. 


Ny olona mijery ny felam-boninkazo, 

ny tendrombohitra avo, ny lanitra, ny hazo, 
ny ala mikirindro, ny rano mikoriana, Ἢ 
rehefa malahelo, dia tony sy variana. 


Ny jamba kosa mantsy ka maizina indroa! 

Ny lalana ombàna mikitroka tokoa; 

raha sendra malahelo na reraka e! ny aina, 
ny zavaboahary soa tsy mitaratra ao an-tsaina 


O! mampaninona azy na alina na andro; 
ny lanitra, na mainty, na ao ny masoandro? 
Ny voron-tapak'elatra moa miraharaha 


'zay tady fifatorany na mafy na mivaha? 


Amboasary, Septambra 1941 

bo 


Valiha mamatonalina ————————————————— 


"Ad lucem! " 


Ny miakatra miakatra ihany, 
misidina miala amin'ny tany, 
miala amin'ny lohasaha lalina, 
mihoatra ny aizin'ny alina, 
mihoatra ny rahona ambony 
ka tonga amin'ny toerana tony 
tsy tratr'izay rivotra handrava 
no lala-mankamin'ny Mazava 


Desambra 1945 


! « Vers la lumière » 

Valiha mamatonalina 


Ny elatry ny lolo 


"L'amour vrai.... se compose 
à la fois de l'infinement grand 
et de l'infinement petit. " 

V. Hugo. 


Ny elatry ny lolo 

raha sendra ka penjena: 
mihintsana daholo 

ny loko volamena. 

Fa tonga vasobasoka 

sy rovidrovitra izy 

raha toa voakasokasoka 
lalaovin'ny ankizy. 


Ny fo izay tia tokoa 

dia simba sy maratra 
tahak'izany koa, 

raha sendra ka tsy vatra. 
Fa elatry ny lolo: 

raha tsy voakenakena 
mihintsana daholo 

ny loko volamena... 


Befelatanana, 19 46 

Valiha mamatonalina 


Ny orana raha... 


"My life is cold, and dark and dreary. " 
LONGFELLOW 


Ny orana raha ritra, 
ny varatra miriatra 
tsy misy re intsony; 
Raha ritra ny tomany, 
izany saiko izany 
moa ve mba hitony? 


Janoary 1940 


Valiha mamatonalina 


ny rambiazina 


An-tampon'ireo tendrombohitra 
tsy taka-kotaban'ny vohitra, 
komavoka maina sy mazana, 
fa avo ka mahatazatazana, 
darofan'ny tana-masoandro, 
asian'ny hatsiaka isan'andro, 
ka ny ahitra tena mariry, 

dia indro fa eo no maniry 

ny rambiazina toa vasobasoka, 


toa maina sy toa matromatroka. 


Ny voniny tsy mba madera, 
makiana ka mora mianjera 
ny fofony toa tsy ho laitra, 
mangidy sy tena mafaitra. 
Ny voro-manorina akany 

tsy mety tamana amin'izany, 
fa toeran-tsy maha-te hikalo. 
Ny olona sendra mandalo 
tsy misy miherika akory 
an'izato rambiazina ory. 
Kanefa raha misy mpandeha 
torovan'ny lala-naleha 

sy ny andro mafana aok'izany, 
dia alokalofany ihany. 

Ny hazo amin'ireo lohasaha 


E. 


-19- 


dia maitso sy maha-te hizaha, 
kanefa raha tonga ny hatsiaka 
dia ringitra, miova ny bika. 
Ny rambiazina kosa jereo, 
tsy niova 'lay bikany teo. 

O! Azoko tsara dia tsara 

ny hevitra tianao ambara, 

ry hazo mitokana irery 
kanefa iafenan'ny hery: 

"tsy mila izay toera-madera, 
satria tsy mba tia deradera; 
mifidy ny lala-mahàna 

tsy lanin'ny maro hombàna 

ka toa miolonolona irery 

— fa izany no hananana hery --, 
ny adidy sy andraikitra kosa 
kanefa dia samy tontosa. 
Manentsi-tadiny amin'ny tafa 
sy 'zay ritsodritsoky ny hafa, 
ka manana saina mitony 

tsy taitr'horakoraka intsony, 
ka miakatra miakatra ihany, 


na sarotra loatra aza izany." 


1948 


Valiha mamatonalina 


Ny tenin'i Dada 


Ny masoandro raha nidify, ny faravodilanitra 
dia mbola feno loko milanto mahafinaritra; 
raha vaky ny tavoara nitoeran'ny tantely, 

ny hanitra avy taminy tsy hita velively... 

Ny masonao ry Dada no tototry ny tany, 

ny teninao kosa dia mbola reko ihany. 

O! Tamby sy fanoitra manitsy ny fijoroko 

ny dinika sy ny hafatra nitananao ny soroko. 


1948 


Valiha mamatonalina 


Diavolana 


Ny alina misalotra kapaoty sarobidy 
volory tokotany sy tena tsara didy, 

ny habakaba-tony sy manga rano iray 

ka vita peta-jaitra 'zay tena mifandray 

sy mifanaraka aminy, ny kintan-drotsirotsy 
mangatsohatso loatra, madio, toa volafotsy; 
ny tratrany miravaka vatosoa baliaka, 

ny volana tapelaka fotsy manjopiaka; 

ny rambon'ny kapaotiny, rahona manify, 

ny tendrombohitra avo izay miampifimpify 
am-paravodilanitra no mihazona an'izany, 
fandrao mirebareba mitehaka amin'ny tany. 


Amboasary, 1941 

Valiha mamatonalina | —————— 


Ny hiran'ny valihany 


(ho an'i Ny Avana Ramanantoanina) 


Ny Avana no kanto sy fatratra aok'izany, 

ny endrika mijojo mirotsaka amin'ny tany. 

Ny tadin'ny valihany no re miritsodritsoka 
miandry ny maraina, ny "fony e! no ditsoka". 
Ny hira mantsy ny azy dia ditin-kazo manitra: 
tsy re mamerovero manerana ny lanitra 

ny haniny midonaka sy mipololotra, 

raha toa tsy misy afo mandoro sy mandotra 
ny hiran'ny valihany miharo maso mando, 

dia toy ny voninkazo mivelatra amin'ny ando. 


Desambra 1946 


Valiha mamatonalina 


Tsahivonao 
(Imité d'Alf. de MUSSET) 


Ny volana, ny taona, ny sento, ranomaso, 
izany rehetra izany hiara-hanao ankaso, 
hanao an-tenin'aina hanao 'zay hampisaraka, 
ka hampijaly mafy antsika zatra niaraka. 
O! saino, tadidio ny fitiavako mahantra; 
tsarovy lalandava ny foko izay maratra. 
Na tafasaraka aza izany izaho sy hianao, 

O! Tsahivonao! 


Ny nofoko malemy hihintsana any am-pasana; 
hanjary latsa koa ny nofy sy ny lasana. 
Ny tenako amin'izany ankoatr'irony vohitra 
hiampatra doria. Kibobo sy sorohitra 
no hany hamangivangy hamerina 'reo kaloko, 
ho tonga handrotsirotsy izany taolam-baloko. 
Fa amin'izany kosa, na tototry ny tany, 
ny saiko, ny fanahiko hankaminao ihany. 
Rahalina mangina, 
ny foko be ahina 
hibitsika aminao. 
O! Tsahivonao. 


1939 

Valiha mamatonalina — —————————————————————— 


“Ketsa maty” 


"Izaho anie, ry Neny, ka maso efa jamba, 
fitaratra nianjera, ka vaky, lany manja; 

farihy maty maso, fa tototry ny atsanga 

tsy mampaniry intsony ny harefo sy ny ampanga 
Ny fiainako, ry Neny, atody zary zanany 
namántsika, kinanjo maty tan-karanany! 


- Ny lamba anie, raha rovitra, zairina, avitrana; 
misolo vaovao ny ravina nanintsana; 

ny landy, raha madilana, tsy very fa tentenano; 
raha sendra lanim-positra ny fary nofantenana: 
mifidy hafa indray, satria ny fary mamy 

dia heraka any an-tsaha tsy laninao izany. 
Hianao anie, ry aiko, ka tavy nisy volony. 
Masoandro vao maraina, sy ravi-mamololony. 


— Ny hazo anie ry Neny, raha ilatsaham-potaka, 
na hoe mijoro aza fa toa tsy mety potraka 
miaraka amin'izay, dia efa poaka aty 

tsy manan'aina intsony fa boboka sy maty. 


— Fantaronao, ry aiko, ry hany tiako indrindra, 
fa ketsa ny fitia: maniry raha afindra... 


— Ny foko ny ahy, ry Neny, tsy mety mba hitony. 
O! ketsa maty aho, ka tsy maniry intsony. 


1938 

LLL .Valiha mamatonalina 


Ny kaloko 


(ho an'ny sakaizako) 


Nikalokalo izany izaho, 
mamatonalina mangina, 
ka kalokalo toa talaho, 
'lay kalom-poko be ahina. 
Ny rahona avo niolomay 
natosi-drivotra nitsoka, 

ny kalom-poko kosa indray 
dia nentiny nisosasosa. 


Ny rahona iny, nony ela, 
nirotsaka namando tany; 
nandalo, nefa koa namela 
kapaoty mavana aok'izany 
ny kalokaloko nilefa 

ka nentin-draho-niolomay, 
nirotsaka ary koa niantefa 
tam-pon'izay sakaiza izay. 


1943 

Valiha mamatonalina | ——————————————————————— 


Ny kintana 


Mba tsy afako loatra, fa tiako, ry Neny, 
ny kintana kely mamiratra ireny; 
laingosy, fa sitrako hiaraha-milaolao, 
laingosy, ry Neny fa ireo takatrao 


Mba tsy afako loatra, fa tiako, ry Neny, 
ny kintana kely mamiratra ireny; 

ny tara-baliakany alaovy mba ho ahy, 
fa tiako hapariaka amin'ny masoko lahy. 


Mba tsy afako loatra, fa tiako, ry Neny, 

ny kintana kely mamiratra ireny; 

izato famirany tena lalaiko 

| rombahy re, ry Neny, harotsahy ao an-tsaiko. 


1949 

Valiha mamatonalina 


Mifoha olo-mazoto 


Ny alina efa lasa; maraina izao ny andro. 
Mazava ny atsinanana, lalan'ny masoandro; 
ny taratry ny volana efa mihamatroka, 

ny kintan-kely koa manjavozavo, vasoka. 
Ny goaika sy ny fitatra efa tafafoha 

ka efa mby mitsindroka lavitra tokoa. 

Ny haizina mikipaka. Henoy ny voronkely 
mihira sy mikalo; miremby ny tantely 

ka misamonomonona anaty voninkazo; 
mitafy ranon'ando ny ahitra, ny hazo; 
mibeso ny toloho midobodobo-peo; 

ny fodilahy mena misioka, manga feo; 

Ny lolombolamena miandry ny masoandro 
mba hanamaina ny elany feno ranon'ando. 
Ny olon-dratsy kosa mitady fierena, 

fa tonga ny mazava, ka menatra ny tena. 
Ny olona mpivavaka mampakatra any ambony 
ny saotra sy ny dera vokatry ny fony. 

Ny mpiasa kosa miantsoroka ny angady, 
mirotsaka any an-tsaha hitrandraka sahady. 


Ambohitrimanjaka, 1939 

Valiha mamatonalina -------------------------------------------------------------------- 
Ry Ela... 


Mba etsy ange, ry Ela mpandrava zava-tsoa, 
io hadivory io tandremonao tokoa. 

Tandremo lahy sao simba fa filaolaovanay 
fahiny fahazaza; fahiny fahizay. 


Fa teo 'zahay mantsy, fahiny ela izany! 
no niara-nilaolao: nanao amponga-tany, 
nanao kiombiomby, nanao fangala-piery, 
fahiny fahazaza, raha nampitombo hery. 


Fa teo 'zahay mantsy, fahiny mbola kely, 
tsimbotry marobe tsy hita velively, 

no niaraka nandihy, rehefa takariva, 
nilahatra hitsena ny alina madiva. 


Fa teo 'zahay mantsy, fahiny mbola kely, 
tsimbotry marobe tsy hita velively, 

no niara-nifanjohy, tsy nifanilikilika, 
niaraka nandady sy niara-nandry ilika. 


Nisambotra valala: aketa sy adrisa 

mpifiaka sy mpamikitra ny antsoro maina sisa;. 
tsingetana, simbolo, tsidaka sy sompanga 

'zay maitso mavamavana, miova tsy ny ampanga. 


Fa teo 'zahay mantsy, fahiny mbola kely, 
tsimbotry marobe tsy hita velively, 

rehefa maina ny andro, ka tena nahamay, 
no, indro, nifanapaka valala iray dia iray. 


Fa teo izahay mantsy rehefa tovolahy, 

ka tonga oriory sy velona ahiahy, 

— fa hay! ny faniriana koa dia manam-petra 
tsy azony hioharana, toy ny rehetra rehetra, 

E e E MÀ Valiha mamatonalina 


ka ory sy torovana 'lay fo izay diso dodona, 
dia teo 'zahay mantsy no indray nitsoka sodina, 
dia sodina malefaka mampamelovelo 

ka tena nampisinda ny sento sy alahelo! 


Tam-bodin'iroa voara ngeza midoroboka 
izay nahita maso ny fo nidobodoboka 

sy nisamboaravoara tao anatinay, 
fahiny vao zatovo, fahiny fahizay. 


Ka etsy ange, ry Ela mpandrava zava-tsoa, 
io hadivory io tandremonao tokoa, 

satria ny foko anie no nandavahana azy, 
ka toy ny tenako io, fa tsy mba vazivazy. 


Ny hazo ngeza izay mandrobona ao, 

ny amontana, ny voara, ny amiana, ny filao, 

ny vandrika, ny zahana, ny rotra, ny hazondandy, 
ireo kirihitr'ala, ny vahy izay mandady 


ka mampitohy ireo: irony lobolobo 
toeram-pieren'ny tsintsina, kibobo... 
Ireny rehetra ireny tsaroako dia tsaroako 
mamàka sy milentika lalina ao am-poko, 


Ka dia tandremo, ry Ela, fa raha ongotanao, 
ny foko haniriany ho rotika sy lao. 


1938 

Valiha mamatonalina | —————————————————————— 


Volan-kankafotra 


The same whom in my school boy days 

1 listened to that cry 

Which made me look a thousand ways 

In bush, and tree and sky. ” 
Wordsworth 


Impiry akory aho raha alina mangina, 

no lasana vinany, variana dia variana, 
mandre ny volanao, ó! ry voro-manirery, 
‘lay volanao malefaka, nefa manan-kery! 


Impiry akory aho no lasana vinany, 

ka mbentika mitsiky, mazàna koa tomany, 
satria malefadefaka mampamelovelo 

ny volanao 'zay reko, mampalahelohelo. 


Kankafotra 6 nahoana, nahoana kosa lahy, 
ry vorona mba tiako, ampahafantaro ahy, 
ny alin-drotsirotsy ‘zay faingana fisosa 

no toa lanianao am-pisentoana kosa? 


Sa moa tontolo andro, no hoe nivetso aza, 
nihaino ny tontolo ka dia tsy sahy nilaza, 

‘zay tena tebiteby, ‘zay tena ratran-tsaina, 
fa izao matory kosa ny zava-manan'aina? 


Tsy fantatrao angaha fa misy rahalahy 
mandre anao misento ka ory ny fanahy? 
Ry vorona sakaiza, kankafotra ó lazao 
'zay tebitebin-tsaina mahaory loatra anao. 

Moa hianao maniry ho iny kintana iny, 
hamirapira-dava, hitari-pivahiny, 
hitsikitsiky hatrany ka anio sy rahatrizay 
hitara-bolafotsy anaty dobo iray? 


Sa hianao tomany ny fitiavanao ny volana, 
fa izy tsy miraika aminao mivolambolana? 
Ny masonao mibanjina, malefaka, oriory, 
anaty ravin-kazo, toa tsy jereny akory? 


Sa hianao maniry 'ry rahona misosa, 
anio, mandalo eto; ampitso, any kosa, 
mivolom-bolamena na vatosoa baliaka, 
ka isan'andro vaky miovaova bika? 


Sa hianao vahiny vao tonga teto androany, 
mikalo, manimanina havan-davitra any? 
Izaho koa mantsy vahiny toy izany, 

ka manin-kavan-tiana misento foana ihany. 


Mba etsy kely ange, ry voron-tsentosento, 
mba taiza hianao no niala? 
Namakivaky rano ve vao tonga teto 
sa moa niampita ala? 


Mba hono, ry kankafotra, sao hianao ilay 
fihainoko fahiny, 

fahiny fahazaza tan-drefan-tranonay, 
raha takariva iny? 


Mba hono ry sakaizà, moa fony hianao handeha, 
Idada na Ineny, 

kiadiko sy tokiko, hery, rehareha 
mba hitanao ireny? 


moi 


Valiha mamatonaling | ——————————————— 


Moa ve tsy misy hafatra nentinao ho ahy 
nomen'ireo lalaiko? 

Mba inona no teniny? Lazao, ry lahy, 
fa ory izany saiko. 


Rehefa tafaverina any indray hianao, 
vimbino kely indrindra 

ho any aminay 'zao hafatro eto izao, 
ka aza hafindrafindra: 


"Veloma, hono, hoe, ka finareta koa, 
ho ampoky ny mamy! 

masina, hono, hoe ho diboky ny soa, 
rahavany izany" 


'Reo namako fahiny, sakaiza tsy hadinoiko, 
niara-nilalao; 

'reo zaza indray nihira sy tapaka tsy foiko 
moa ve mba hitanao? 


Ny hadivory be, ny trano foana koa, 
'zay filalaovanay, 

ny voara sy ny amontana ngeza be tokoa, 
mba nanahoana izay? 


O! hianao angamba dia mbola hahita azy, 
ry voron-tiako eo, 

ka etsy kely afarako tsy an-kivazivazy, 
ho henon'izy ireo: 


"Veloma, hono, hoe, ianareo lehireto, 
antsoin'ilay sakaiza 

tapaka sy namana tsy manatrika eto, 
fa tia na aiza na aiza! 


ECT 


Valiha mamatonalina 


“ΑΙ Sitrany, hono, hoe, raha azy ny safidy,. 
ny hampitohy hatrany 

'reo andro fahazaza, fotoana sarobidy 
tsarovana aoka izany! 


"Anefa hono, hoe, ka matokia lehireto, 
ny fony sy ny sainy, 

dia manina anareo, ka he! mametsovetso 
anareo lalainy!" 


Kankafotra ô tohizo, ry voro-manirery, 
ny volanao malefaka, nefa manan-kery... 
Fa tena tiako loatra sy mamiko aoka izany 
ny akom-ponao dia akom-poko ihany! 
Impiry akory aho raha alina mangina, 
no lasand vinany, variana dia variana 
mandre ny feonao 'zay feo mamelovelo 
sy feo mamohafoha mivimbina alahelo, 

re mamatonalina, 

mampisento lalina! 


1938 

Valiha mamatonalina 


Ralila? 


(Imité du Français) 


— Ralila 6! Henoy kely 
'ty feom-baliha fatratra 
tendreko ho anoo irery, 
ry tiako tonga lafatra. 
Ny feony he! mihovitra, 
mipararetra koa. 


. Ny tanako mangovitra, 
Ralila soa. 


— Ralila ô! faingàna kely, 
izaho ange miandry anao. 
Vohay ny varavarankely, 

Fa he! maraina ny andro izao. 


— Izaho tsy ho vatranao 

fa loza, atambo koa. 

Izaho tsy hiseho anao, 
Andriamatoa. 


— An-tany anie hianao hadiako; 

an-danitra, toharako; 

fa ahy hianao, Ralila tiako, 

izay mamefy, ihoarako. 

— |zaho tena varatra 

hanorotoro anao. 

— Izaho kosa ankaratra 
Fandihizanao! 


a Mitovy feo amin'ny «O ! Magali.... » 
2:34 


—————————————  Valiha mamatonalina 


— Izaho rahona manify 
anaty habakabaka. 
— |zaho masoandro menafify 
mampihaingo anao, mampiavakoa... 
Ralila 6! ny endrikao 
omeko taratra 
irian'izao tontolo izao, 
miraratra! 


- |zaho hazo ao an'ala, 

doroboka sy mavana. 

— Izaho vahy ka tsy miala 

anilanao, rahavana. 

Ny vatanao ladiniko 

ry hazo mavana; 

ny rantsanao fihiniko, 
Rahavana. 


— Izaho angaha tsy lasa akanga 
anaty ala ngezabe. 
— |zaho rano mangamanga 
fisotronao ihany re. 
— Izaho lasana tadio 
mifotofoto izao. 
— Izaho rivotra madio 
mibaby anao. 


— |zaho lasana sahondra 
an-tsefa-bato ngazana; 
ny voniko mihondrahondra 
tsy azonao iotazana. 
— |zaho ranonando soa 
mirotsaka aminao 
manoroka, mambomba koa 

ny tavanao. 

— lzaho lasa marakely 
anaty rano lalina. 
— lzaho tsy kivy velively, 
vovoiko hianao rahalina. 
Henoy, ry trondro tia laolao, 
tandremonao tokoa! 
ny vovoko tsy afakao, 

Ralila soa. 


— Izaho angaha tsy lasa vary 
an-tanin-ketsa mavana. 
— |zaho rano, tsy manary 
anao tokoa rahavana: 
an-tsaha isika miaraka, 
sy an-tanana koa. 
Ka tena tsy misaraka, 

Ralila soa. 


- O! Resinao izany izaho, 
ka tena tia anao, rahavako. 
Koa ajanony ny talaho, 
banjinonao ny tavako. 
Andeha isika hiaraka, 
hifanakalo fo, 
ka tsisy hahasaraka, 
Andriamatoa, 


1944 

Valiha mamatonalina 


Hanina 


Tsaroako ankehitriny! Tearoako ankehitriny 
ilay tanàna kely fonenanay fahiny, 
fahiny, fahizay: 
tanàna saro-kenatra, mitokana sy miery 
anaty ravin-kazo, miova tsy ny very, 
ΟΙ ‘lay tanànanay. 


Fa kely maorimaorina, an-tampon-tendrombohitra, 
anaty vero ngita, fonenan'ny sorohitra, 
sy mamin'ny kibobo; 
miravaka taretra, misarotra ala vory 
ka io manalokaloka ny Razana matory 
anaty lobolobo. 


Raha tazan-davitra izy, dia io manangasanga 

anaty ravin-kazo 'zay maitso, toa ampanga 
fonenan'ny tantely. 

Ny manodidina azy mangina sady tony, 

Ó! mamiko sy tiako fa tena tahak'irony 
akanim-boronkely. 


Toa tsinjoko eto izao ‘lay lalana mideza 

sy lalan-kizo tokana mampirezareza 
fidirana mankao, 

ny sisiny ankiroa dia anirian'avoko 

sy tapabatana ary kingatsa tsara loko 
'zay isan'andro, vao. 


diy 


Valiha mamatonalina 


Toa tsinjoko eto izao ny vero, tsifakomby, 
ny antsoro, ny horompotsy fiandrasanay omby, 
fahiny fahizay; 
ny rotra, ny aviavy, ny amontana, ny voara, 
fiotinay raha manta, kanefa lany tsara. 
ô! Lay tanànanay! 


Ry vorona faingàna ka ampindramo elatra 
izany izaho izany ka entiko mitselatra 
hamangy 'lay akany. 
Fa ny any 'lahy no misy 'lay trano bongo kely, 
kanefa kosa tondra-dronono sy tantely, 
ka mamy koa raha mamy. 


« Pourqoui, devant mes yeux, revenez-vous sans cesse, 
O ! jours de mon enfance et de mon allégresse » 
V. HUGO 


Tsaroako ankehitriny! Tsaroako ankehitriny 

'reo zaza indray nihira, ireo namako fahiny 
mpiara-milaolao 

mamandrika ἱοίρογ, sy tsintsina, kibobo 

anaty vero ngita, anaty lobolobo. 
Nankaiza ireny izao ? 


Tsaroako izany 'zahay, ny tava misolitika, 

fa feno ditin-tsongo na fotaka nipitika 
nanao kivarivary; 

komavoka ny akanjo, ny volo misafoto, 

Ineny vaky vava amin'ny tananay maloto: 
"ty ditran'ilay kary!" 

Ry androko fahiny, nahoana no tsy mody? 
tsaroako izany 'zahay, mandrava akanim-pody 
ery an-tendron-kazo. 
Ny tanana, ny tongotra voatsindrona avokoa, 
ny saina anefa faly, finaritra tokoa, 
ny atodim-pody azo. 


Tsaroako ankehitriny, tsaroako ankehitriny 
irony takariva fiakaran'ny vahiny 

toa soa, tomaratara. 
Iketaka sy Neny manao farimbon-droa, 
injao mitoto vary, midoboka tokoa, 

eroa an-dalantsara. 


Ineny no misidika ny vato sy ny akofa; 

ny vary rehefa maivoka, Ibavy no πιαποίΐα; 
rehefa hamotsy indray, 

Ineny tsy mitoto fa miaro vava-laona: 

"Ny vary very ange tsy mahavita taona", 
hoy mantsy i Neny izay! 


Ibozikely kosa, tsy hendry velively 
finaritra mamahana ireto akohokely: 
ny fotsimbary alainy, 
dia indro fa aparasany, ararany amin'ny tany, 
variana ery ange ny tenany amin'izany, 
ny akoho no mba lalainy. 


Tsaroako ankehitriny, tsaroako ankehitriny 
irony takariva fiakaran'ny vahiny 
tandrefan-tranonay. 
Ny omby mbamin'ny ondry, indreny tamy mody, 
1 roahinay ankizy misioka toy ny fody, 
fa sambatra e! izahay! 


αἱ. 


Valiha mamatonalina 


Fa nony kelikely ka maty ny masoandro, 

Ineny, aroa an-trano, mamboatra ny nahandro; 
Izahay ankizy kosa, 

diavolam-penomana-madio manganohano, 

milahatra mandihy ery andrefan-trano; 
misodika, misosa. 


"Vos tristes souvenirs m aident à soupirer. 
Allez où va mon âme, allez, ô mies pensées ; 
Mon caur est plein, je veux pleurer. » 

A. de LAMARTINE 


Fahiny mantsy izany! Fa mby ankehitriny 
ka tonga fe lainga ny lasana fahiny, 
Ó! potika sy rava. 
Ny foko tamin'izay farihy manganohano 
voataratry ny saiko diavolam-pararano 
baliaka sy mazava. 


Ny faniriana adala, ny nenina, ny tsiahy 

izay fatana mavay mandoro ny fanahy, 
tsy mbola nisy tao. 

Ankehitriny kosa dia tototry ny antsanga 


ka tonga maty maso ‘lay dobo mangamanga. 
Ô tankina sy lao. 


Ny kintana baliaka, ny lanitra mazava, 

ny volam-penomanan-tsariaka lalandava 

| tsy misy tazana ao. 

| Ny fako nentin-driaka, ny lavenona miavosa, 
sy olitra mikiky, ankehitriny kosa 


no he mameno izao! 

Rehefa atopatopan'ny alona sy riaka 

tsy manam-pitsaharana ‘rony akorandriaka 
dia indro, mihamihiratra, 

malambolambo ery, tsy misy raorao, 

fa mainka mihatsara sy tonga vaovao, 
mazava sy mamiratra. 


Ny olona kanefa, ó! tsy mba toy izany. 
Rehefa atopatopan'ny alona eto an-tany 
ny azy e! ny fony, 
dia indro mihamaloka sy mihamanjombona i izy, 
ny sainy, ny fanahiny, maloka izaitsizy, 
ka tsy mazava intsony. 


1943 

Valiha mamatonalina 


Ny andro efa iva 


Ny andro efa iva 

sy ny alina madiva 
dia toa nifamotoana amin'ny onja midadasika 
miriotra sy mimaona mamonjy tora-pasika. 


Ny onja midadasika 

mamonjy tora-pasika. 
dia toa mifamotoana amin'ny lasana fahiny 
mameno sy manarona ny saiko ankehitriny 


Miantoraka, dia vaky, 

dia lasana malaky 
mandriaka mitampody, ka vetivety monja 
dia tafaharo indray ny lalina sy ny onja, 


O! tiako ny hiantoraka, 
hiara-mihorakoraka 
ka hifanenjikenjika amin'ny onja midadasika 
kanefa izay itsahiko sintoniny ny fasika. 


Ny lasana fahiny 

tsaroako ankehitriny 
indreny fa manalona miaraka amin'ny onja 
miantoraka, dia levona vetivety monja 


Ny onja midadasika 
mamonjy tora-pasika 
dia roatrany no hany sisa mba voatanako, 


dia roatra maina ho azy sy levona eo an-tanako. 

Ny lasana fahiny 
manonja ankehitriny 
. dia aloka, tsiahy, no hany mba voatanako, 
ΟΙ roatra maina ho azy sy levona eo an-tanako, 


Ny onja midadasika 

mamonjy tora-pasika 
dia toa mifamotoana amin'ny lasana fahiny 
mameno sy manarona ny saiko ankehitriny. 


Ambila-le-maintso, Aogositra 1946 


Valiha mamatonalina 


Akorandriaka 


Tamoron-dranomasina feno tora-pasika 
fananiky ny lalina sy ny onja midadasika 
mitroatra lava izao; 


Tamoron-dranomasina manalona, mangiaka, 
ry aiko, no nakako ireto akorandriaka 
mba ho laolaovinao 


Tamoron-dranomasina misamboaravoara, 
ka atambo sady loza no hany mba tantara, 
satria ny fanambaniny 


tsy hita noanoa sy foana lalandava, 
dia potipoti-tsambo sy fikasana rava 
nateliny sy laniny... 


Ny lalina manonja tsy manam-pitsaharana, 
toa fo mandevilevy mitady fahasambarana, 
ireny no namboatra 


itony akorandriaka voatsimpoko ho anao 
hazava sy hamiratra tsara tahak'izao, 
ka sitrakao loatra. 


Akorandriaka koa ny hira sy ny kalo 
'zay sitrakao loatra, fihainon'ny mpandalo, 
fanaoko ombieny ombieny, 


fa alona sy onja tsy hita velively 
manafotra fanahy, izany no mively 
sy manamboatra ireny. 


Ambila-le-maintso, Aogositra 1946 

Valiha mamatonalina 


Ny maso mibaliaka..... 


Ny maso mibaliaka nafantokao tamiko 

dia tara-bolam-peno malefaka, ry mamiko, 
ka hany fahazavana mamiratra amin'ny alina 
manarona ny fiainako feno sento lalina. 


Ny maso mibaliaka nafantokao tamiko 
dia kintana mameno ny lanitro, ry mamiko, 
fanilo manazava avy eny an-tora-pasika 
ny samboko atanisan'ny onja midadasika. 


Ny masonao mibanjina, manga sy baliaka, 

dia afo manafana ny foko mangatsiaka. 
Hianao no fahazavako; raha vao midify hianao, 
O! tonga maizina amiko izao tontolo izao. 


Ny masonao mibanjina, taratra mazava; 
ny zavona ao am-poko, tarafiny misava. 
Ny anaranao no 'lay voatonoko mangina, 
rehefa ory loatra ny foko be ahina. 


Hianao no fiainako; hianao no fifaliako, 
voankazo mialin-taona, ka tokana sy tiako. 
Hianao no loharano mamelombelon'aina, 
manondraka ny foko an-tany karankaina. 


Hianao no don-tokana mampamelovelo, 
ka ako mampihira ny foko malahelo. 

Hianao no ranonorana mampisara-taona 
mampanantena ahy ny andro lohataona. 

Valiha mamatonalina 


Hianao no 'lay mameno ny nofiko fahiny, 
fa tonga tena izy, ka ahy ankehitriny. 
Hianao 'lay hira mamy malefaka aok'izany 
Miserana, rahalina, avy any lavitra any. 


Hianao no vatosoa manga sy baliaka 
voatsimpoko tanatin'ny alina sy riaka. 
Hianao no hany fatana sy afo famindroako, 


O! Kitan-kely iray nianjera tam-pofoako. 


Desambra 1946 

Valiha mamatonalina 


Ny herinao 


(Ho an'ny zandriko eo amin 'ny faha-20 taonany) 


O! fantatro tokoa ny hery izay mitroatra 
mandevilevy lava, toa rano izay mandroatra, 
mandoro sy manenika ny tenanao tontolo. 

Fa fanomezan-tsoa ny taona roapolo. 


Ny fiainanao madio, tsy misy miolakolaka. 
Ny herinao rehetra, tsy misy mbola folaka; 
toa vantotr'ombilahy manapatapa-tady, 

mitrena, mihehy tany, fa faly mihantsy ady; 


Toa zana-borom'hery mikopakopak'elatra 
fa manin-te hanidina, hamaky toy ny tselatra 
ny habakaba-manga; hanidina tsy miato, 
ka na mipetraka aza dia amin'ny harambato. 


Ny rivotra dia manana ny tany hikarenjeny; 
ny alona sy ny onja, ny lalina amin'ireny; 
dia tara-pahazavana alefan'ny masoandro 
dia azy samy irery ny anio tontolo andro. 


Koa izato hianao kosa, mba iza no hanoro 
'zay fatan-kirehetan'ny afonao mandoro? 
Ny herinao 'zay ampy hamolaka ny liona, 
moa ve ho very maina toa lefona manjiona? 


Raha lany ny tantely tanatin'ny tavoara 
dia sambatra 'zay henina sy nanana ny anjara. 
Ny herinao mandalo! O iza no hanoro 
izay fatan-kirehetan'ny afonao mandoro? 
227. 


Valiha mamatonalina 


Ny sasany sondriana sy revo koa raha revo, 
ka tsy mahita akory ny fotaka mandrevo 

sy ny hona ilentehany. Solafaka sy potraka. 
Ny heriny dia lany manilika ny fotaka; 


Nasandratra, kinanjo niady fo ny hidina 

O! vorona ary elatra, nefa tsy nanidina. 

Ny ilo mby an-doha, ny ilo saro-pady, 
voatoto, fa nararany. Naleony lahy nandady! 


Ny sasany mandany ny tanjaka sy ny hery 
hamotika, handrava, hisompatra, hamery... 
Ireny no fantara, havandra sy valala, 
mahery, fa voatsiny: mahery, nefa adala! 


Ny herinao kosa ho herin'ny masoandro 
'zay antom-piveloman'ny velona isan'andro, 
sy hery tsy hita fetra misarika ao aminy 

ny kintana mamiratra maro izay alaminy. 


Ny herinao kosa ho andro lohataona 
mazava sy sariakd ka miantso sy mitaona 
ny voa nafafy hitsimoka, ny lanitra ho tony, 
ny voronkely hihira, ny voninkazo hamony. 


Ny herinao kosa ho rano mikoriana 
manondraka cahi-maintso sy saha mahavariana 
ho toy ny loharano madio mangalahala 
fanala hetahetan'ny vorona any an'ala. 


Ny herinao kosa ho andon'ny maraina 
mandrakotra, mambomba ny tany karankaina 
mirotsaka manaitra ny voninkazo dia 
hamelatra ny voniny tsotra maro tia. 


-48- 


Valiha mamatonalina 


Ny herinao kosa ho zezika nafafy 

ka tsiro manamasaka tany mbola mafy. 
Ny herinao kosa ho tara-pahazavana 
mamelombelona aina sy afo mahafana. 


1946 

Ny raozy 


Voadiniko ny raozy eny an-tanimboly, 
ny fotsy, mavokely; voahetin'ny mpamboly, 
voaava sy voafefy; 


Ny felany mivelatra mandefa fofo-manitra 
mamerovero loatra manerana ny lanitra, 
toa tsy mba hety ho lefy. 


Voadiniko ny raozy maniry amoron-drano, 
| mitaratra ao anaty farihy manganohano, 
ny fotsy, mavokely. 


Miakatra misidina toa ditin-kazo manitra 
voamboatra sy voadotra, ny fofony sy hanitra 
tsy hita velively. 


Voadiniko ny raozy anaty antsoro maina 
an-tampon'ny tanety makiana, karankaina, 
ka tsisy mpanamboatra; 


Ny haniny kanefa tsy raraka aman-tany 
fa lasana misidina: fofon-draozy ihany 
mamerovero loatra. | 


Fa nony hariva ny andro mihintsana avokoa 
ny vonindraozy fotsy, ny mavokely koa 
O! Raraka aman-tany. 


Ny eny amoron-drano, ny ao an-jaridaina 
ny any anaty antsoro, mangetana sy maina 
dia samy lo ihany. 


1946 

O! Tiako......... 


O! tiako ny mijery ny habakaba-manga, 

ny tendrombohitra avo izay manangasanga, 
ny rano mikoriana miadana fisosa, 

ny rahon-takariva miangona, miavosa, 


ny kintana alinalina feno rotsirotsy, 
ny volana baliaka, sahafa volafotsy; 
ny faravodilanitra mihoso-bolamena, 
rehefa takariva, ka vonivony mena; 


ny voron-tia laolao mihira lalandava, 
mihoby sy mifaly mahita ny mazava; 

ny felam-boninkazo, ny ahi-maitso koa 
ny andon'ny maraina mangatsohatso soa, 


ny rivotra mitsoka malefaka sy mora 
ka mampihofahofa sy mampidoladola 
ny ravin'ny tatamo anaty dobo manga 


miravaka zozoro, otronin'ny ampanga 


1934 

Tanin'andro hariva 
sy masoandro vao maraina 


Ny masoandro takariva niroso handeha hidify 
ambadi-tendrombohitra; 

ny tarany efa lefy nandoko ho mena fify 
ny ala sy ny vohitra. 


Teroa andrefan-tranony, ny anti-dahy iray 
nitanina andro hariva, 

nitodika nijery ny lasa fahizay 
sy ny alina nadiva. 


Niserana, toa maika, ny arosy sy ny vano 
nanidina ivaiva. 

'Lay anti-dahy kosa nisento, feno rano, 
fa ny aliny madiva. 


Fahiny mantsy izy amontana doroboka 
sy voara misandrahaka; 

ankehitriny kosa, ny vatany efa boboka, 
ny raviny nihahaka. 


O! hazo amoron-tevana tsy mety haharitra ela, 
fa vetivety sisa 

dia hiongotra ny fakany kely 'zay tavela, 
fa ny androny νοαίσα. 


Miverina ao an-tsainy, mibaribary loatra, 
ny fiainany fahiny. 
Ny mamy, ny mangidy; ny heriny nandroatra, 
fa lefy ankehitriny. 

Toa tsinjony miserana am-paravodilanitra 
ny andro maro lasana; 

Toa tazany eny koa, manantsika azy lavitra 
ny havany any am-pasana. 


Nisento lalina izy, ny andro harivariva 
O! Lasana vinany! 

Nitodika ny lasa sy ny aliny madiva, 
ka maloka aok'izany. 


Rafaravavy zanany, meja sy tanora. 
Varia-mandrary tsihy 

eroa an-dalantsara, mihira moramora, 
toa hira mampandihy. 


Mitraka indraindray, mijery lavitra any, 
ny masony baliaka, 

tarafin-kazavana, ka mavana aok'izany, 
ny endriny sariaka. 


Toa tsy mba sasatra izy, miondrika mandrary. 
Sondriana sy variana; 

mitsiky indraindray, fa toa mahita sary 
'lay fofombady tiana. 


Mivaingana ao an-tsainy ny bikany tomady; 
ny feony koa toa reny; 

ny dimby sy ny ho fara toa tsinjony sahady, 
ka maro, hono, ireny. 


Ny zavaboahary ny azy fitaratra mazava 
madio anie izany! 

Ka eny no hitarafany ny sary sy ny tavan' 
ilay tokany eto an-tany. 

Ny lanitra, ny tany, mamiratra avokoa 
fa taratry ny sainy, 

ny raho-mena fify, ny voronkely koa 
mitory ‘lay lalainy. 


Toa manonofy izy, ô! nofy tena mamy 
mandrendrika izaitsizy, 

mibanjina ny ho avy, ‘zay tsinjony fa tamy. 
Tsaroany sambatra izy. 


Masoandro vao maraina mamiratra baliaka 
sy andro takariva! 

O! tara-pahazavana sariaka dia sariaka 
sy alina madiva! 


1948 

Ineny 


Tsy hitako ry Neny, izay tena hilazana 

ny hatsarànao 

fa mazana dia mazana 

izany izaho izany no mandray penina 

mba hankalaza anao 

kanefa indray toa tsy hitako izay teny ho tenenina, 
ny feoko koa tsy mety, fa tankina ao am-bavako 
fa manakenda ahy ny halehiben'ny fitiavako. 
Ny teny tsara indrindra, 

milanto sy mirindra 

no tiako ho niderana anao ry Neny! 

Kinanjo izao ireny 

nandositra avokoa, ka teny tena tsotra, 
tahaka anao ihany, no he! mipololotra 
mameno izany vavako, 

Endrey! ry Neny havako 

inona tokoa no holazaiko anao? 

O! hianao ihany, amin'izao tontolo izao, 

no tena ahy dia ahy, 

na aina na fanahy. 

Fa tena mamy loatra, ka tsy afaka ato an-tsaiko 
ny feonao malefaka miantso: "sombin'aiko." 
Sombin'aina hoe? A! Mahagaga izany! 

Fa nanombinanao, noho izaho ihany, 

ry Neny, ny ainao 'zay kely rahateo. 
Nangirifiry hianao kanefa tsy niseho 

ho ory velively. 

Ny ronono sy tantely 

nahosotrao ny vavako. 

Izany hianao kosa, nibanjina ny tavako 

dia nisotro moramora ny faikany mafaitra, 

tsy misy monomonona na nisy haitraitra. 

Ny fitiavanao ahy, ô mampiaiky volana! 

Ry Neny, hianao mantsy ilay nitondra folo volana, 
ka nisotro ny rano tsy tiana 

tam-pifaliana; 
. niankin-drindrina irery, 

sy lany mondron-kery 

noho izany ihany! 

Zava-mahagaga tsy takatry ny saiko mihitsy lahy izany! 
Ny fiainanao rehetra milaza sy mitory 

ny fitiavanao ahy, ka tsy mahagaga akory 
raha tia anao aho. Fa ny tsy takatry ny saiko 
ry Neny izay lalaiko 

dia ny nahatonga anao ho tia ahy koa 

kanefa ahiahy mavesatra tokoa 

sy tebitebin-tsaina tsy manam-paharoa 

ny tenako aminao. 

Ry Neny 6, lazao 

ahoana indrindra lahy no nahaizanao nandrary 
ny tebitebin-tsaina sy ny ahiahy, hanjary 

tady mafy olana, mampiaiky volana, 

ka namatoranao ny tenanao tamiko? 
Mahagaga izany, ry Neny tena mamiko. 
Hianao anie ry Neny no irony dobo irony, 

izany izaho kosa no lanitra eo ambony: 

raha mangamanga aho, hianao kosa manganohano soa 
toy ny vatosoa; 

fa raha manomba-ko avy ny oram-be mitraho 
ka feno rahona aho, 
| hianao kosa misalotra voaly 
mainty ngalingaly. 
Satria izaho ihany no hitarafanao 
izao tontolo izao. 
Hianao, ry Neny, amiko dia tena fahazavana 

sy afo mahafana. 
| Fa rehefa tsy eo hianao, tsaroako mangatsiaka 
ny ao an-tranontsika. 
Tsy mahagaga izany 
satria hianao ihany, 
isan'andro vaky izao no tafafoha aloha 
ka lasana mamoha 
ny varavarankely hivoha midanadana, 
| ka mampiditra ao an-trano ny tara-pahazavana! 
Hianao ihany koa no mandrehitra afo 
manokona sakafo, 
ka mampisy hafanana 
ao an-tranontsika ‘zay tonga mahatamana. 
Henoy ange, ry Neny, ny saiko mikorontana, 
satria matahotra aho, fa tsy hahavaly bontana 
izato vitanao, O! tiako ny hisahirana, 
ka hanome anao sinibe voahirana. 
i Ny elatry ny lolo manify sy miraratra 
dia tiako alaina hanaovana sarotro ho anao raha fahavaratra. 
j Ny havokavo-bato, ny sompanga tera-bao, 
izany anie ry Neny, no mendrika ho anao 
kanefa tsy ho vitako, 
kanefa tsy ho hitako! 
Fa na hoe halaiko aza ny vatosoa rehetra sy ny volamena, 
ka entiko ho anao, tsy hahavaly ny babena! 
Trosako aminao izany rehetra izany, 
fa mbola tantely tapa-bata ihany. 
Koa ny entiko mameno 
Á dia ny foko tena tia sy ny fanajako feno. 


1939 


<e 

Ny rahona 


Izaho mivezivezy mitety vazan-tany, 

anio, mandalo eto; ampitso kosa, any. 

Ny habakaba-manga no lala-migodàna 
izoran'ny kalesiko miriotra, tsy mba tana. 
Ny rivotra mitsoka sy mitambolombolona 
ka maharaiki-tahotra sy mahakivy ny olona 
satria tsy mety folaka, ireny no soavaly 
malefaka sy mora, tsy afaka mamaly 


mitondra ny kalesiko mamaky ny habakabaka, 
ilay lalam-be falehako mahitsy sy malalaka! 
Matetika ny diako no mafy, tena maika 
hamoniy fitodiana tsy hita paipaika; : 

ny rivotra amin'izany kapohako hiriotra 

ka miezaka tokoa, mamelona tafiotra. 
Indraindray aho miadana aok'izany, 


fa tiako loatra koa ny mibanjina ny tany; 
rehefa takariva, ka hody ny masoandro, 

ny rivotra baikoiko mba hahamaoty ny andro, 
dia, indro, izany izaho mivolom-bolamena 
am-paravodilanitra voninvony mena. 

Raha toa tsy nisy aho, ny tany karankaina, 


fa levona avokoa ny zavamanan'aina. 
Izaho no mirotsaka tonga mba hanamando 
ny felam-boninkazo 'zay handefasako ando. 
| Ny lohasaha lalina, ny tendrombohitra avo, 
| rakofako fanala, ka samy ravoravo! 
| Matetika aho ilaozako ny lanitra eny ambony 
dia, indro, aho mirotsaka amin'itony tany itony, 
ka tonga ranonorana lasa mikoriana 
manaraka ny riaka, ny ony sy ny riana 

ka dia ny ranomasina no tonga fiafarako. 
Tsaroako indray any ny lanitra nialako: 
manjary entona aho, ka miaraka amin'izay 
dia lasana misidina avo be indray, 

miakatra misondrotra mamonjy ny habakabaka, 
'lay lalam-be falehako mahitsy sy malalaka. 
Dia eny indray aho mamerina ny diako 

mitety vazan-tany fa io no fifaliako 

voatetiko avokoa izao tontolo izao. 

Ny fiainako, isan'andro, dia tena vaovao; 

ny toetrako, ny bikako, miova hatrany hatrany; 
ny fiafarako anefa dia mbola izaho ihany. 


Ambohitrimanjaka 1943 

Raha toa hianao 
"Heloka ibabohana mody rariny” 
Ny Ntaolo 


Raha toa hianao mahita olo-mitomany, 

fa potraka sy lavo, satria mandia tany 

ka toa itambesaran'ny fondro sy ny tsiny 
mangeja sy mamatotra ny androny fahiny, 
ka ranomaso lava, tahaka ny tatamo 

sy 'rony volonkotona difotry ny rano, 
mangina, ka avelao ny masony hijohy, 

fa izany dia manaisotra ny heloka manjohy! 
Ny hazo poak'aty, vovohana sy maina 
voafako tany an-kady rehefa sendra ataina, 
dia indro fa mitselatra, mirehitra, mavay... 
ny lotony voadotra miaraka amin'izay 

ka tonga lelaafo madio tsy misy tsiny 
misondrotra mamonjy ny habakabaka iny 
Ny nenina mandotra ny heloka ho rariny, 
Ny ranomaso afo, rehefa avarimbariny. 


1946 

Fahazaza 


Fahiny fahazaza, raha tany ambanivohitra 
miara-mikarenjy amin'ny fody sy sorohitra; 
miaraka mifoha amin'ny fitatra sy goaika 

ka mifarimbona asa amin'ny mpiasa tany maika; 


rehefa atoandro ny andro ka hila tsy hahomby, 
ilaozana ny angady, dia lasa miandry omby, 
ka manariva andro mamandrika kibobo 
papelika, tsipoy, anaty lobobolo; 


na raha tsy izany indray dia lasana manjono, 
misaka marakely na orana, hatono, 

ery an-doha-riana, ka loza indraindray 

fa tompondrano lava no orana voaray! 


Rehefa hariva ny andro izay vao lasa mody, 
miaraka amin'ny omby, ny arosy mbamin'ny fody, 
fahiny fahazaza, raha tany ambanivohitra, 


ka niara-nikarenjy tamin'ny fody sy sorohitra. 


1948 

"Ma harpe fut souvent de larmes arrosée; 
Mais les pleurs sont pour nous la céleste rosée.» 
A. de LAMARTINE 


Nakopony hivoha ny varavarankely. 
Ny rivotra mitsoka angamba mba hanely 
ny sentony miloatra; 


Ny rivotra mitsoka angamba mba hanony, 
ho rano mangatsiaka atampoka ny fony, 
torovana, mandroatra. 


Endrey! torovana izy; nanentohento lalina, 
ny sentony no hany namakivaky ny alina 
'zay tony sy mangina. 


Fa nisamboaravoara, toa rano izay mandroatra, 
mitobaka, tsy tana, fa efa feno loatra, 
ny fony be ahina. 


Namiratra, baliaka, ny kintana alinalina 
toa feno tsikitsiky hamalifaly ny alina 
'zay tony sy mangina. 


Ny kintana kanefa, tsy nisy tao am-pony! 
Fa mainty ngalingaly, nandroatra tsy nitony 
ny fony be ahina, 


O! nitanondrika izy, tam-baravarankely. 
Ny rivotra mitsoka anefa tsy nanely 
ny sentony tsy tony; 


Fa nisamboaravoara toa rano izay mandroatra 
mitobaka, tsy tana fa efa feno loatra, 
ny sainy sy ny fony. 

Nalainy ny valiha dia, indro, notendreny. 
Narahiny amin'ny feo malemy dia malemy 
sy vonton'alahelo, 


Toa ravin-kazo maina, makiana ka manintsana, 
malefa-pikasaoka, malefa-pikorintsona, 
ka mampamelovelo; 


Toa rano mikoriana sy re misasasaso 
ary an-dohasaha; toa noro soa lasa 
kanefa indray voatsiahy; 


Toa erika mijojo, mirotsaka any an'ala, 
mijohy, mipatrapatraka, miharo patrakala 
mamonto ny fanahy; 


Toa senton'olon-drery hariva an-tanin'olona, 
mipololotra ho azy sy mitambolombolona 
tsy hitatahita akory; 


Toa ‘reo tanàna haolo mahalasana vinany; 
toa orana midona avy any Ankaratra any, 
mba tena mampahory! 


Ny hirany malefaka feno sento lalina 
nisoko moramora namakivaky ny alina 


izay tony sy mangina 


Fa tamin'izany kosa, tsy teto an-tany intsony 
fa efa tafasidina ambony dia ambony 
ny fony be ahiana 


Jolay 1946 

ΜΡ indray voatsiahy. 


toa erika mijoló: mirotsaka any an'ala 
"e" mipatrapatraka, miharo patrakala 
mamonto ny fanahy 


ισα senton' olon-drery hariva an-tanin'olona, 
h Dione ho azy sy mitambolombolona 
rod tsy hitahita akory 
toa ireo tanànghaolo mahalasa vinany, 
toa orana midona avy any Ankaratra any, 
A. mba tena mampahory 


p^ 

hirany malefaka feno sento lalina 
gisoko moramora namakivaky ny alina  . 
.  dzay tony sy mangi 


